62012CD0579
C‑579/12 RX62012CD0579EU:C:2012:78500011122CJ
TIESAS LĒMUMS (pārskatīšanas palāta)
2012. gada 11. decembrī
Pārskatīšana
Lieta C‑579/12 RX
par pirmā ģenerāladvokāta 2012. gada 23. novembrī izteikto pārskatīšanas ierosinājumu atbilstoši Tiesas statūtu 62. pantam.
TIESA (pārskatīšanas palāta)
šādā sastāvā: palātas priekšsēdētājs L. Bejs Larsens [L. Bay Larsen], tiesneši J. Malenovskis [J. Malenovský], U. Lehmuss [U. Lõhmus], M. Safjans [M. Safjan] un A. Prehala [A. Prechal] (referente),
pieņēma šo
lēmumu.
1
Pirmā ģenerāladvokāta izteiktais ierosinājums par pārskatīšanu attiecas uz Eiropas Savienības Vispārējās tiesas (apelācijas palāta) 2012. gada 8. novembra spriedumu lietā T‑268/11 P Komisija/Strack, ar kuru Vispārējā tiesa pieņēma apelācijas sūdzību, ko Eiropas Komisija iesniegusi par Eiropas Savienības Civildienesta tiesas (otrā palāta) 2011. gada 15. marta spriedumu lietā F‑120/07 Strack/Komisija, ar kuru tā atceļ Komisijas 2007. gada 15. marta lēmumu, ar ko tā līdz divpadsmit dienām ierobežojusi 2004. gadā G. Strack neizmantotā atvaļinājuma pārcelšanu.
2
No LESD 256. panta 2. punkta izriet, ka lēmumus, kurus pieņēmusi Vispārējā tiesa par apelācijas sūdzību par Civildienesta tiesas lēmumiem, izņēmuma kārtā var pārskatīt Tiesa, ievērojot Eiropas Savienības Tiesas statūtos paredzētos nosacījumus un ierobežojumus, ja ir nopietni apdraudēta Savienības tiesību vienotība un konsekvence.
3
Saskaņā ar Tiesas statūtu 62. pantu, ja pirmais ģenerāladvokāts uzskata, ka ir nopietni apdraudēta Savienības tiesību vienotība vai konsekvence, viņš var ierosināt Tiesai pārskatīt Vispārējās tiesas lēmumu.
4
Šajā ziņā no Tiesas Reglamenta 193. panta 4. punkta izriet, ka, saņēmusi šādu pārskatīšanas ierosinājumu, pārskatīšanas palāta izlemj, vai ir jāpārskata Vispārējās tiesas nolēmums, un attiecīgā gadījumā lēmumā pārskatīt Vispārējās tiesas nolēmumu norāda vienīgi jautājumus, uz kuriem attiecas pārskatīšana.
5
Šajā gadījumā pārskatīšanas palāta uzskata, ka ir jāpārskata iepriekš minētais spriedums lietā Komisija/Strack.
6
Jautājumi, uz kuriem attieksies šī pārskatīšana, ir šī lēmuma rezolutīvās daļas 2) punktā.
Ar šādu pamatojumu Tiesa (pārskatīšanas palāta) nolemj:
1)
ir jāpārskata Eiropas Savienības Tiesas (apelācijas palāta) 2012. gada 8. novembra spriedums lietā T‑268/11 P Komisija/Strack;
2)
pārskatīšana attieksies uz jautājumu, vai, ņemot vērā Tiesas judikatūru saistībā ar tiesībām uz apmaksātu ikgadējo atvaļinājumu kā Savienības sociālo tiesību principu, kas ir arī tieši noteiktas Eiropas Savienības Pamattiesību hartas 31. panta 2. punktā un it īpaši paredzētas Eiropas Parlamenta un Padomes 2003. gada 4. novembra Direktīvā 2003/88/EK par konkrētiem darba laika organizēšanas aspektiem (OV L 299, 9. lpp.), Eiropas Savienības Vispārējās tiesas 2012. gada 8. novembra spriedums lietā T‑268/11 P Komisija/Strack apdraud Savienības tiesību vienotību vai konsekvenci ar to, kā šī tiesa kā apelācijas tiesa ir interpretējusi:
—
1.e panta 2. punktu Eiropas Savienības Civildienesta noteikumos kā tādu, kas neattiecas uz prasībām saistībā ar darba laika organizēšanu, kuras paredzētas Direktīvā 2003/88, un it īpaši uz ikgadējo apmaksāto atvaļinājumu, un
—
sekojoši šo noteikumu V pielikuma 4. pantu kā tādu, kas paredz, ka tiesības pārcelt ikgadējo atvaļinājumu, pārsniedzot šajā normā noteikto limitu, var tikt piešķirtas tikai sakarā ar kavēšanos saistībā ar ierēdņa darbību, īstenojot savas funkcijas;
3)
Eiropas Savienības Tiesas statūtu 23. pantā paredzētās ieinteresētās personas un lietas dalībnieki tiesvedībā Eiropas Savienības Vispārējā tiesā tiek aicināti viena mēneša laikā, skaitot no šī lēmuma paziņošanas, iesniegt Eiropas Savienības Tiesai savus rakstveida apsvērumus par šiem jautājumiem.
[Paraksti]